DA Den Europæiske Unions Tidende C 225/12

Domstolens kendelse (Fjerde Afdeling) af 30. maj 2013 — Zuheyr Frayeh Halaf mod Darzhavna agentsia za bezhantsite pri Ministerskia savet (anmodning om præjudiciel afgørelse fra Administrativen sad Sofia-grad — Bulgarien)

(Sag C-528/11) (1)

(Asyl - forordning (EF) nr. 343/2003 - afgørelse af, hvilken medlemsstat der er ansvarlig for behandlingen af en asylansøgning, der er indgivet af en tredjelandsstatsborger i en af medlemsstaterne - artikel 3, stk. 2 - medlemsstaternes skøn - De Forenede Nationers Højkommissariat for flygtninges rolle - medlemsstaternes forpligtelse til at opfordre denne institution til at afgive en udtalelse - foreligger ikke)

2013/C 225/19

Processprog: bulgarsk

Den forelæggende ret

Administrativen sad Sofia-grad

Parter i hovedsagen

Sagsøger: Zuheyr Frayeh Halaf

Sagsøgt: Darzhavna agentsia za bezhantsite pri Ministerskia savet

Sagens genstand

Anmodning om præjudiciel afgørelse — Administrativen sad Sofia-grad — fortolkning af artikel 3, stk. 2, i Rådets forordning (EF) nr. 343/2003 af 18. februar 2003 om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en asylansøgning, der er indgivet af en tredjelandsstatsborger i en af medlemsstaterne (EUT L 50, s. 1) — asylansøgning, der allerede er blevet indgivet i en anden medlemsstat — forpligtelse for den anmodede medlemsstat til at overtage ansvaret for behandlingen af en asylansøgning på grundlag af suverænitetsklausulen i den nævnte forordnings artikel 3, stk. 2, såfremt den ansvarlige stats lovgivning og praksis på asylområdet ikke er i overensstemmelse med de internationale menneskerettighedsnormer og artikel 18 i Den Europæiske Unions charter om grundlæggende rettigheder — lovgivning i den anmodede medlemsstat, der hverken fastsætter kriterier eller procedureregler for anvendelsen af suverænitetsklausulen — gyldige bevismidler for den manglende overensstemmelse med EU-retten på asylområdet, i det tilfælde hvor der ikke foreligger nogen dom fra Domstolen, der fastslår, at den på asylområdet ansvarlige medlemsstat har begået en overtrædelse, der består i disse tilsidesættelser

Konklusion

1) Artikel 3, stk. 2, i Rådets forordning (EF) nr. 343/2003 af 18. februar 2003 om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en asylansøgning, der er indgivet af en tredjelandsstatsborger i en af medlemsstaterne, skal fortolkes således, at den tillader, at en medlemsstat, som ikke er ansvarlig efter kriterierne i denne forordnings kapitel III, behandler en asylansøgning, selv om der ikke foreligger nogen omstændighed, som kan begrunde anvendelsen af den humanitære klausul i nævnte forordnings artikel 15. Denne mulighed er ikke betinget af, at den medlemsstat, der er ansvarlig i medfør af nævnte kriterier, ikke har besvaret en anmodning om at tilbagetage den berørte asylansøger.

2) Den medlemsstat, hvori en asylansøger befinder sig, er ikke forpligtet til at indhente en udtalelse fra De Forenede Nationers Højkommissariat for Flygtninge under proceduren til fastlæggelse af den ansvarlige medlemsstat, når det fremgår af dokumenter fra denne organisation, at den medlemsstat, som i medfør af kriterierne i kapitel III i forordning nr. 343/2003 er ansvarlig, tilsidesætter de EU-retlige bestemmelser på asylområdet.

(1) EUT C 370 af 17.12.2011.